Átján flóttamenn hafa að meðaltali komið hingað til lands á degi hverjum frá því að innrás Rússa í Úkraínu hófst. Síðustu tvo daga hafa landsmenn boðið allt að tvö þúsund eignir til leigu fyrir flóttafólk en óvíst er að þær nýtist allar.
Frá því að innrásin hófst hafa rúmlega 140 með úkraínskt ríkisfang sótt um vernd hér á landi. Í þeim hópi eru 77 konur og 38 börn, að því er segir í stöðuskýrslu landamærasviðs ríkislögreglustjóra. Þrjátíu og fjórir flóttamenn með tengsl við Úkraínu komu til landsins í gær og spáir landamærasvið því að tæplega 400 komi fyrir lok marsmánaðar.
Gylfi Þór Þorsteinsson stýrir móttöku flóttafólksins.
Heildaryfirsýn er að myndast á verkefnið sem er gríðarlega umfangsmikið og stórt. Fyrir það fyrsta höfum við verið tryggja þessu fólki húsnæði, sem er að koma til landsins. Það er þannig að þau byrja í húsnæði Útlendingastofnunar, mörg hver, þó ekki öll. Svo þurfum við að koma þeim í samstarfi við sveitarfélögin í varanlegra húsnæði, hvort sem það er til lengri eða skemmri tíma.
Stór hluti þeirra sem eru þegar komin til landsins hafa fengið húsaskjól hjá vinum og ættingjum.
Klukkan átta í morgun höfðu tæplega 240 boðið fram eignir sínar í gegnum sérstakt skráningarform Fjölmenningaseturs.
Við erum komin með um 2000 eignir. Þá er það allt frá smáum herbergjum og upp úr. Það er nú ekki víst að allar þessar eignir nýtist í svona verkefni, t.d. eins og herbergi nýtast ekki nema til mjög skamms tíma o.s.frv. Þannig að við eigum eftir að flokka það allt saman, hvað er nýtanlegt í þetta. Þannig að við hvetjum fólk til að halda áfram að fara inn á island.is og skrá inn eignir sem þau geta sett inn í verkefnið.
Mikil vinna er framundan við að greina þarfir fólksins sem hingað er komið og finna því hentugt húsnæði. Það er í höndum Fjölmenningarseturs meðal annarra. Nichole Leigh Mosty stýrir því.
Ef eitthvað þá opnar þetta dyr sem hingað til hefur verið erfitt í samræmdri móttöku. Nú vitum við hvaða húsnæði stendur til boða til að geta sagt við forsvarsfólks sveitarfélaganna; það eru 40 rými eða annað sem hefur verið boðið fram í ykkar sveitarfélagi. það er flóttafólk á Íslandi núna sem er verið að leita að húsnæði fyrir, sem er ekki frá Úkraínu. Við megum ekki gleyma því að við erum nýbúin að taka inn hóp frá Afganistan. Þessi móttaka núna vegna Úkraínumanna hjálpar okkur að þróa enn betra kerfi í kringum alla sem við höfum tekið á móti.

Landsmenn hafa boðið fram tvö þúsund eignir til handa flóttafólki frá Úkraínu. Móttökustjóri segir ekki víst að þær nýtist allar. Um 140 flóttamenn eru komnir til landsins.